
Szegénység reprezentációk a Tiktok felületén

Szegénység reprezentációk a TikTok felületén
A dolgozatom fő témája a kiszolgáltatott rétegek megjelenése a TikTok platform közegében. A kutatásom fő célja megvizsgálni, hogy az adott réteg milyen vizuális módon van képviselve a közösségi oldal felületén. A dolgozat kitér arra, hogy milyen számban jelenik meg ez a réteg a platformon látható videókban, kik által, és milyen témákban. Emellett fő szempontnak tekintem megvizsgálni azt, hogy a platform adta önreprezentációs lehetőség a kiszolgáltatott rétegek esetében mennyire jelenik meg. A hipotézisem, hogy a TikTok platform által kínált eszközökkel és az újfajta reprezentációs lehetőségekkel új szemlélet jelenhet meg a szegénység ábrázolásában a hagyományos médiában megismert ábrázolásoktól eltérően.
A kutatáshoz címszóalapú keresést alkalmaztam, tehát a TikTok platform keresőrendszerét használom az általam kijelölt hashtagek vizsgálatára. A korpuszba bekerült minden olyan felvétel, amely az adott magyar nyelvű címszót tartalmazta, nyilvánosan hozzáférhető profilon, a TikTok alapításától (2016 szeptember) kezdve, a kutatás végéig (2022 október). A hashtagek nyelve magyar, így bár földrajzi szempontból nincs korlátozva a korpuszba sorolt anyag, csak azok a felvételek jelentek meg, amik a keresőszavakat, legalább magyar nyelven is alkalmazták. A keresőszavakat olyan fogalmakra építettem fel, melyek hozzájárulnak a kiszolgáltatott lét kialakulásához, és annak fenttartásához is. A kérdés megválaszolásához szociológia és fotóelméleti anyagokat használtam fel, valamint olyan munkákat, amely más médiumok felületén vizsgálták a kiszolgáltatott rétegek megjelenését.
Kutatási eredményeim alátámasztották azt a feltételezést, hogy a közösségi platform által kínált lehetőségekkel olyan újfajta pozitív ábrázolások is megjelentek, amik segíthetik a káros sztereotípiák feloldását a kiszolgáltatott helyzetben lévők körül.
A dolgozat eredményeként könyvelem el, hogy egy olyan platformon vizsgáltam meg a szegénység reprezentációját, amelyre korábban még nem volt példa. Ezáltal a szegénységábrázolás egy új részét mutatja be a dolgozat, amelynek fontos részét képezi az önprezentáció.
A dolgozat kulcsszavai: szegénység, TikTok, önreprezentáció.



